Kultuuriministri 26.11.2014 määruse nr 9 muutmine

Vastu võetud 27.10.2025 nr 9

Määrus kehtestatakse spordiseaduse § 91 lõike 7 alusel.

Kultuuriministri 26. novembri 2014. a määruses nr 9 „Treeneri tööjõukulu toetuse määramise tingimused, sealhulgas nõuded spordialaliidule, spordiklubile ja spordikoolile ning selle omaosalusele, treeningrühmale ja treenerile, ning toetuse suuruse, jaotamise, tagasimaksmise ja tagasinõudmise kord“ tehakse järgmised muudatused:

1)	paragrahvi 5 täiendatakse lõikega 12 järgmises sõnastuses:

„(12) Treener, kelle treeningrühma suuruse arvutamisel kasutatakse § 6 lõikes 12 sätestatud koefitsienti, peab olema läbinud kutseandja kinnitatud erivajadustega isikute juhendamise õppekava alusel puuetega inimeste spordi ja liikumisharrastuse täiendõppe koolituse.“;

2)	paragrahvi 6 täiendatakse lõikega 12 järgmises sõnastuses:

„(12) Laps või noor, kellel on tuvastatud puue, arvestatakse treeningrühma kahekordse koefitsiendiga, juhul kui treeningrühma treener vastab käesoleva määruse § 5 lõikes 12 sätestatud tingimustele.“;

3)	paragrahvi 6 lõige 2 sõnastatakse järgmiselt:

„(2) Treeningrühma koormus peab vastama käesoleva määruse lisas 2 esitatud treeningrühma treeningkoormuse normile. Iga treeningkorra kohta makstakse ettevalmistavas astmes toetust maksimaalselt kahe akadeemilise tunni eest.“;

4)	paragrahvi 6 lõiget 6 täiendatakse pärast tekstiosa „keskkonda esitatud“ tekstiosaga „tunniplaanide ja“;

5)	paragrahvi 7 lõiked 12 ja 13 sõnastatakse järgmiselt:

„(12) Riigieelarves sihtotstarbeliselt treenerite tööjõukulude katteks ettenähtud vahenditest võib toetuse andja kasutada kuni 1% käesoleva määruse § 16 lõike 2 punkti 2 kohase järelevalve teostamisega ja muude haldusülesande täitmisega kaasnevate kulude katteks.
(13) Toetust eraldatakse kuni 50% ulatuses toetuse saamisega seotud treeneri tööjõukuludest koos makstavate maksude ja maksetega juhul, kui treeningtundide summa kõigi vastavaks tunnistatud taotluste peale kokku on kuni 1 400 000.“;
6)	paragrahvi 7 lõikest 3 jäetakse välja tekstiosa „Kultuuriministeeriumi kodulehel,“;

7)	paragrahvi 10 lõiget 2 täiendatakse punktiga 4 järgmises sõnastuses:

„4) kontrollida sotsiaalkaitse infosüsteemi andmete alusel kehtiva puude olemasolu.“

8)	paragrahvi 16 lõike 2 punkt 3 tunnistatakse kehtetuks;

9)	paragrahvi 17 lõikes 7 asendatakse tekstiosa „käesoleva määruse § 13 lõike 7“ tekstiosaga „käesoleva määruse § 13 lõike 8“;

10)	paragrahvi 17 täiendatakse lõikega 11 järgnevas sõnastuses:

„ (11) Kui spordialaliidule, spordiklubile või spordikoolile määratud toetust on kasutatud puhkusepäevade või haigushüvitise maksmiseks, mis ületavad paragrahv 3 lõikes 7 sätestatud piirmäära, vähendatakse määratud toetust piirmäära ületava summa ulatuses.“;

11)	määruse lisa 2 kehtestatakse uues sõnastuses (lisatud); 

12)	määruse lisa 3 kehtestatakse uues sõnastuses (lisatud).

				
Heidy Purga					
minister

Kristiina Alliksaar
kantsler